-----------------------------------------------------------------------
  2. ลักษณะการประกอบธุรกิจ

  -----------------------------------------------------------------------

2.1 ประวัติบริษัท

บริษัท เพรซิเดนท์ เบเกอรี่ จำกัด (มหาชน) เป็นบริษัทในกลุ่มผลิตภัณฑ์สายอาหารในเครือบริษัท
สหพัฒนพิบูล จำกัด ที่ได้ก่อตั้งโดย ดร.เทียม โชควัฒนา
โดยกลุ่มผลิตภัณฑ์สายอาหารของสหพัฒน์เป็นอีกหนึ่งกลุ่มผลิตภัณฑ์ที่ได้รับความยอมรับและประสบความสำเร็จอย่างสูง
อาทิ บะหมี่กึ่งสำเร็จรูปมาม่าและบิสกิตนิสชิน ซึ่งทั้งสองผลิตภัณฑ์มีแป้งสาลีเป็นวัตถุดิบหลักในการผลิต
ทำให้มีแนวคิดที่จะขยายธุรกิจเข้าไปในสายขนมปังและเบเกอรี่ซึ่งใช้แป้งสาลีเป็นวัตถุดิบหลักเช่นกันในสมัยนั้นผู้ประกอบการเบเกอรี่ส่วนใหญ่เป็นรายเล็กและดำเนินธุรกิจแบบครอบครัวผลิตภัณฑ์ที่มีในตลาดก็ไม่มีคุณภาพมาตรฐานสม่ำเสมอ
ขาดพัฒนาการทั้งในแง่ของตัวผลิตภัณฑ์ ระบบการจัดจำหน่ายและการจัดการที่ดี
ความเข้าใจของผู้บริโภคต่อผลิตภัณฑ์เบเกอรี่ที่มีคุณภาพมาตรฐานยังมีน้อย
ขนาดของตลาดและความนิยมในการบริโภคเบเกอรี่ยังมีไม่มากนัก

อย่างไรก็ดี ช่วงเวลานั้น
เป็นช่วงที่รัฐบาลได้ให้การสนับสนุนอุตสาหกรรมการผลิตเพื่อทดแทนการนำเข้า
โดยเฉพาะอย่างยิ่งอุตสาหกรรมที่มีพื้นฐานมาจากด้านการเกษตร
ประกอบกับวิถีการดำรงชีวิตของคนไทยได้เปลี่ยนแปลงไป
ประชากรจากชนบทเคลื่อนย้ายเข้าสู่สังคมเมืองมากขึ้น ครอบครัวมีขนาดเล็กลง
แม่บ้านทำงานนอกบ้านมากขึ้น ทำให้มีเวลาจัดเตรียมอาหารสำหรับสมาชิกในครอบครัวลดลง
รวมไปถึงการค้าระหว่างประเทศเริ่มมีบทบาททำให้มีชาวต่างชาติเคลื่อนย้ายเข้ามาในประเทศมากขึ้น
ด้วยปัจจัยต่างๆ เหล่านี้ล้วนสร้างโอกาสให้ผลิตภัณฑ์เบเกอรี่สามารถตอบสนองวิถีชีวิตคนไทยได้ดียิ่งๆ
ขึ้น

 การเปลี่ยนแปลงและพัฒนาการที่สำคัญ

ปี 2523-2524 ก่อตั้ง บริษัท เพรซิเดนท์ เบเกอรี่ จำกัด ด้วยทุนชำระแล้ว 10,000,000 บาท

ปี 2525 เพิ่มทุนชำระแล้วอีก 5,000,000 บาท เป็น 15,000,000 บาท
และเริ่มดำเนินการผลิตและจัดจำหน่ายผลิตภัณฑ์เบเกอรี่ ที่มีคุณภาพและมาตรฐานสากล
มีบรรจุภัณฑ์ที่สะอาด สวยงาม ใช้การตลาดและการจัดระบบการขายที่ทันสมัย
โดยนำเข้าเครื่องจักรจากต่างประเทศเพื่อผลิตสินค้า โดยมีกำลังการผลิตขนมปังชนิดแผ่นในขณะนั้นที่
800 แถว/ชั่วโมง ภายใต้เครื่องหมายการค้า “ฟาร์มเฮ้าส์”

ปี 2526 บริษัท ได้ซื้อเทคโนโลยีการผลิตและจ้างผู้เชี่ยวชาญจาก Yuasa Funashoku Company
Limited ซึ่งเป็นผู้ผลิตเบเกอรี่รายใหญ่ของประเทศญี่ปุ่น เพื่อคุณภาพและมาตรฐานสินค้า

ปี 2527 นายอภิชาติ ธรรมมโนมัย เข้ารับตำแหน่งกรรมการผู้อำนวยการ
ซึ่งนับเป็นจุดเริ่มต้นของการพัฒนาด้านการบริหารและการจัดการของบริษัท
โดยใช้กลยุทธ์ทางการตลาดที่มีประสิทธิภาพนำบริษัท เข้าสู่การพัฒนาที่ก้าวไกล

ปี 2528 เพิ่มทุนชำระแล้วอีก 5,000,000 บาท เป็น 20,000,000 บาท เพื่อขยายธุรกิจ
และเป็นปีที่บริษัท ได้รับเลือกจาก บริษัท แมคไทย จำกัด ให้เป็นผู้ Supply
ขนมปังแฮมเบอร์เกอร์ให้ร้านแมคโดนัลทุกสาขาแต่เพียงผู้เดียวในประเทศไทย และบริษัท
ยังได้ขยายการจำหน่ายให้แก่ร้านอาหาร และภัตตาคารต่างๆ ที่มากขึ้น

ปี 2529 บริษัท ได้เข้าสู่จุดคุ้มทุนเป็นปีแรกในการประกอบธุรกิจ

ปี 2530 เริ่มกระจายการจัดจำหน่ายเข้าสู่ต่างจังหวัด

ปี 2532-2533 เพิ่มทุนชำระแล้วเป็น 40,000,000 บาท และในปีถัดไปเพิ่มเป็น 50,000,000
บาท เพื่อรองรับการลงทุนสร้างโรงงานและติดตั้งเครื่องจักรใหม่

ปี 2535 เปิดโรงงานผลิตใหม่ ซึ่งต่อมาได้เรียกว่า โรงงานอาคาร 1 เพื่อผลิตขนมปังชนิดแผ่น
โดยมีกำลังการผลิต ขนมปังชนิดแผ่นที่ 4,000 แถว/ชั่วโมง
ซึ่งโรงงานดังกล่าวเป็นโรงงานผลิตขนมปังที่ทันสมัย
ยกระดับมาตรฐานการผลิตทั้งในด้านคุณภาพสินค้า ระบบความปลอดภัยและสุขอนามัยที่ดีของการผลิต
ตลอดจนความสดใหม่ของผลิตภัณฑ์
อีกทั้งยังเป็นกำลังผลิตที่สูงสุดของภูมิภาคเอเซียตะวันออกเฉียงใต้ในขณะนั้น นอกจากนี้ ในอาคาร 1
ยังมีการลงทุนเครื่องจักรเพื่อผลิตขนมปังแฮมเบอร์เกอร์และฮอทดอก โดยมีกำลังการผลิต 20,000
ชิ้น/ชั่วโมง
เพื่อรองรับการเติบโตของธุรกิจฟาสต์ฟู้ดที่เริ่มเข้ามามีบทบาทอย่างมากในตลาดในประเทศ

ปี 2537 บริษัท ได้เพิ่มทุนชำระแล้วอีก 50,000,000 บาท เป็น 100,000,000 บาท
เพื่อรองรับการขยายตัวทางธุรกิจซึ่งเติบโตอย่างรวดเร็ว

ปี 2539 บริษัท เพิ่มทุนชำระแล้วอีก 50,000,000 บาท เป็น 150,000,000 บาท
ลงทุนสร้างโรงงานอาคาร 2 และติดตั้งเครื่องจักรผลิตขนมปังสอดไส้เครื่องใหม่

ปี 2540 เปิดโรงงานอาคาร 2 เพื่อผลิตขนมปังสอดไส้ โดยมีกำลังการผลิตที่ 14,000 ชิ้น/
ชั่วโมง และยังใช้เป็น โรงงานผลิตเบเกอรี่ชนิดอื่นๆอีกมากมาย เช่น เค้ก คุ้กกี้และพาย เป็นต้น
นับเป็นการสร้างความหลากหลายในด้านผลิตภัณฑ์เพื่อตอบสนอง
ความต้องการของผู้บริโภคอย่างไม่หยุดนิ่ง

ปี 2542 บริษัท เพิ่มทุนชำระแล้วอีก 75,000,000 บาท เพื่อลงทุนสำหรับโรงงานอาคาร 3
และติดตั้งเครื่องจักรในการผลิตขนมปังชนิดแผ่นเครื่องใหม่ ทำให้บริษัทมีทุนชำระแล้ว ณ ขณะนั้นที่
225,000,000 บาท พร้อมทั้งได้ย้ายสำนักงานใหญ่มายังที่ปัจจุบัน ณ อาคารอิตัลไทยทาวเวอร์
เพื่อรองรับการที่บริษัท มีความก้าวหน้าและธุรกิจมีการขยายตัวอย่างรวดเร็ว

ปี 2543 เปิดโรงงานอาคาร 3
เพื่อผลิตขนมปังชนิดแผ่นด้วยเครื่องจักรที่เป็นสายการผลิตใหม่ในระบบอัตโนมัติ (Fully
Automatic)โดยมีกำลังการผลิตเพิ่มขึ้นอีก 4,000-4,300 แถว/ชั่วโมง
นับเป็นเครื่องจักรที่มีความทันสมัยในด้านเทคโนโลยีการผลิตที่สุดในภูมิภาคเอเซียตะวันออกเฉียงใต้
ส่งผลให้ขนมปังชนิดแผ่นของบริษัท มีการพัฒนาคุณภาพขึ้นไปอีกระดับหนึ่ง

ปี 2544 ได้รับใบรับรอง “หลักปฏิบัติที่ดีในการผลิต” หรือ GMP (Good Manufacturing
Practice) จากกระทรวงสาธารณสุข
ซึ่งเป็นใบรับรองที่จำเป็นต้องมีสำหรับอุตสาหกรรมอาหารในประเทศ

ปี 2545 ได้รับใบรับรอง “การวิเคราะห์อันตรายและจุดวิกฤตที่ต้องควบคุม” หรือ HACCP
(Hazard Analysis and Critical Control Point)
จากสำนักงานคณะกรรมการอาหารและยา กระทรวงสาธารณสุข
ซึ่งถือเป็นใบรับรองมาตรฐานที่ถือว่ามีความสำคัญมากในอุตสาหกรรมอาหาร

  ในปีนี้บริษัท
  ยังได้ขยายการลงทุนในสายการผลิตเค้กเพิ่มมากขึ้นเพื่อรองรับความต้องการของตลาดที่สูงขึ้น
  ด้วยการซื้อเครื่องจักรใหม่ พร้อมทั้งได้มีการลงทุนด้านระบบสารสนเทศ (IT) โดยติดตั้ง
  Software Oracle Finance และ Serverใหม่ เพื่อรองรับการผลิตในอนาคต
  นอกจากนี้บริษัทได้เพิ่มเครื่องจักรผลิตขนมปังแฮมเบอร์เกอร์ ซึ่งมีกำลังการผลิตถึง 36,000
  ชิ้น/ชั่วโมง
  ซึ่งถือเป็นเครื่องจักรผลิตขนมปังแฮมเบอร์เกอร์ที่ทันสมัยและมีกำลังการผลิตสูงสุดในภูมิภาคเอเชียตะวันออกเฉียงใต้

  ในปี 2545 นี้ บริษัทได้เข้าจดทะเบียนในตลาดหลักทรัพย์แห่งประเทศไทย
  โดยบริษัทได้จดทะเบียนแปรสภาพเป็นบริษัทมหาชน เมื่อวันที่ 19 กรกฎาคม 2545
  และสำนักงานคณะกรรมการกำกับหลักทรัพย์และตลาดหลักทรัพย์
  ได้อนุญาตให้บริษัทเสนอขายหุ้นต่อประชาขนเมื่อวันที่ 20 กันยายน 2545 ทั้งนี้
  บริษัทได้ดำเนินการเสนอขายหุ้นต่อประชาชนทั่วไป ในวันที่ 16-19 ธันวาคม 2545
  ส่งผลให้ทุนชำระแล้วของบริษัทเพิ่มขึ้นเป็น 300,000,000 บาท
  โดยคณะกรรมการตลาดหลักทรัพย์ฯ ได้สั่งรับหุ้นสามัญของบริษัทเป็นหลักทรัพย์จดทะเบียน
  และหุ้นสามัญของบริษัทได้เริ่มเข้าซื้อขายในตลาดหลักทรัพย์เป็นวันแรก ในวันที่ 25 ธันวาคม
  2545

2.  ภาพรวมการประกอบธุรกิจ

บริษัทประกอบธุรกิจหลักในการผลิตและจำหน่ายขนมปังและเบเกอรี่อื่นๆ โดยมีสายธุรกิจแบ่งได้ดังนี้

1. ธุรกิจเบเกอรี่ค้าส่ง (Wholesale) มีสัดส่วนการขายเป็น 86.31% ของยอดขายรวมบริษัท

2. ธุรกิจเบเกอรี่ค้าปลีก (Retail) มีสัดส่วนการขายเป็น 3.09% ของยอดขายรวมบริษัท

3. ธุรกิจฟาสต์ฟู้ด และ ร้านอาหาร / ภัตตาคาร (Fast food & Catering)
มีสัดส่วนการขายเป็น 9.91%

ของยอดขายรวมบริษัท

3.  โครงสร้างรายได้

โครงสร้างรายได้ของบริษัทในช่วงปี 2544 และ2545 มีรายละเอียดดังนี้

  ------------------------------- -------------- ------- -------------- --------
  ผลิตภัณฑ์ / บริการ                  ปี 2544                 ปี 2545         

                                  พันบาท          ร้อยละ   พันบาท          ร้อยละ

  1. ธุรกิจเบเกอรี่ค้าส่ง               1,117,110.64   83.65   1,184,987.58   86.31 

  1.1 ขนมปังชนิดแผ่น                 575,670.20     43.11   592,834.65     43.18

  1.2 แฮมเบอร์เกอร์บัน และฮอทดอกบัน   53,732.76      4.02    60,810.55      4.43

  1.3 ขนมปังหวาน                   392,448.13     29.39   368,408.29     26.83

  1.4 เค้ก                         15,390.12      1.15    46,357.82      3.38

  1.5 เบเกอรี่หวาน อื่น ๆ             79,869.43      5.98    116,576.27     8.49

  2. ธุรกิจเบเกอรี่ค้าปลีก              31,310.93      2.35    42,403.76      3.09

  2.1 เดลิย่า+ฟาร์มเฮ้าส์ช็อปส์          9,552.49       0.72    14,725.42      1.07

  2.2 มาดาม มาร์โก้ และ             14,328.73      1.07    17,861.39      1.30
  ขนมไหว้พระจันทร์                                                         

  2.3 กู๊ดมอร์นิ่งฟาร์มเฮ้าส์             7,429.71       0.56    9,816.95       0.72

  3. ฟาสต์ฟู้ด & ร้านอาหาร            178,313.15     13.37   136,073.82     9.91

  3.1 ฟาสต์ฟู้ด&ร้านอาหาร             127,499.21     9.55    78,944.63      5.75

  3.2 ผลิตภัณฑ์ชุบทอด                 50,813.94      3.81    57,129.19      4.16

  รายได้อื่นๆ                        8,528.56       0.63    9,428.46       0.69

  รวม                             1,335,263.29   100     1,372,893.62   100
  ------------------------------- -------------- ------- -------------- --------

4.  เป้าหมายการดำเนินธุรกิจ

บริษัท มีความตั้งใจในการรักษาความเป็นผู้นำในการผลิตและจำหน่ายขนมปัง และเบเกอรี่อื่นๆ
ในลักษณะค้าส่งที่ได้มาตรฐานและมีคุณภาพสม่ำเสมอ รวมทั้งมีความมุ่งมั่นที่จะพัฒนาสินค้าใหม่เพิ่มเติม
เพื่อให้ผู้บริโภคมีทางเลือกมากขึ้น เป็นการขยายตลาดไปยังกลุ่มผู้บริโภคใหม่ๆ
รวมทั้งพัฒนาสินค้าเดิมให้มีมูลค่าเพิ่มให้สามารถตอบสนองความต้องการและพฤติกรรมของผู้บริโภคที่เปลี่ยนแปลงตลอดเวลา

นอกจากนี้บริษัท ยังมีเป้าหมายที่จะเร่งรุกการทำธุรกิจขนมปังและเบเกอรี่แบบค้าปลีก อย่างต่อเนื่อง
รวมถึง การขยายตัวสู่ธุรกิจอาหารอื่นๆ อีกในอนาคต